Nuorisolle (Pakarinen)
Käy nuoriso kansan keskehen
 Ja kuultele kutsua suurta,
 Mi työhön kutsuu ja toimehen –
 Oot heimosi siekin juurta!

 Käy taakse synkkien salojen,
 Yli järvien, suurien soiden;
 Ohi rientäös muhkeitten talojen
 Luo salon veljien noiden!

 Puhu siellä sä Suomen kansalle
 Mikä jaloa onpi ja hyvää;
 Ja laulaos rahvaalle rakkaalle
 Ikitietoa Väinön syvää!

 Ja kerää sä kansasi vuorille
 Ja osoita maatasi laajaa;
 – – – – – – – – –
 – – – – – – – – –

 Ja kun sinä nouset vaaroille,
 Niin kuulet sä koskien pauhun;
 Ja kun sinä kiipeät vuorille,
 Niin näet sä kaskien sauhun.

 Ja kuulet sä käenkin kukkuvan –
 Se kukkuvi toivoa hyvän;
 Et usko sä kansasi hukkuvan,
 Et kuolevan valon jyvän.

 Käy nuoriso kansan keskehen
 Ja kuultele kutsua suurta,
 Mi työhön kutsuu ja toimehen –
 Oot heimosi siekin juurta!

3-12 1899.